ai4bharat/Pralekha huggingface dataset:
தகவல் மற்றும் ஒலிபரப்பு அமைச்சகம்
ஜன்ஜாதிய கௌரவ் தினத்தன்று ஜார்கண்ட் மக்களுக்கு திரு அனுராக் தாகூர் வாழ்த்துகளைத் தெரிவித்தார், பகவான் பிர்சா முண்டாவின் சிலைக்கு மலரஞ்சலி செலுத்தினார்
நாடாளுமன்ற வளாகத்தில் உள்ள பகவான் பிர்சா முண்டாவின் சிலைக்கு மத்திய தகவல் மற்றும் ஒலிபரப்புத் துறை அமைச்சர் திரு அனுராக் தாகூர் மற்ற அமைச்சர்கள் மற்றும் நாடாளுமன்ற உறுப்பினர்களுடன் இணைந்து இன்று மலர் தூவி மரியாதை செலுத்தினார்.
திரு தாகூர் கூறுகையில், "ஒடுக்கப்பட்ட மற்றும் தாழ்த்தப்பட்டவர்களின் நலனுக்காக தமது வாழ்க்கையை அர்ப்பணித்தவர் பகவான் பிர்சா முண்டா. பழங்குடியின நாயகரும் சிறந்த சுதந்திரப் போராட்ட வீரருமான பகவான் பிர்சா முண்டாவின் பிறந்தநாளில் அவருக்கு வணக்கங்கள். பழங்குடி சமூகங்கள் மற்றும் ஒட்டுமொத்த தேசத்தாலும் அவர் போற்றப்படுகிறார்,” என்றார்.
“இந்திய வரலாறு மற்றும் கலாச்சாரத்தில் பழங்குடியினரின் தனித்துவமான இடம் மற்றும் பங்களிப்பை கௌரவிக்கும் வகையில் நவம்பர் 15-ம் தேதியை ஜன்ஜாதிய கௌரவ் தினமாக அனுசரிக்க எடுக்கப்பட்ட முடிவு, இந்த கலாச்சார பாரம்பரியத்தையும் தேசிய பெருமையையும் பாதுகாப்பதற்கு வருங்கால தலைமுறையினருக்கு ஊக்கமளிக்கும்,” என்று அமைச்சர் மேலும் கூறினார்.
மேலும், ஜார்கண்ட் மக்களுக்கு அம்மாநிலத்தின் நிறுவன தினத்தை முன்னிட்டு திரு அனுராக் தாக்கூர் வாழ்த்து தெரிவித்தார். “பிர்சா முண்டா பிரபுவின் பிறந்த இடமான ஜார்கண்ட் நிறுவப்பட்ட நாளில் மாநிலத்தின் அனைத்து மக்களுக்கும் மனமார்ந்த வாழ்த்துகள். இந்த சந்தர்ப்பத்தில், மாநிலத்தின் தொடர்ச்சியான வளர்ச்சி மற்றும் அனைத்து குடிமக்களின் மகிழ்ச்சி, ஆரோக்கியம் மற்றும் செழிப்பு ஆகியவற்றுக்கு நான் வாழ்த்துகிறேன்,” என்று அவர் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1772022
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 183.26 கோடியைக் கடந்தது
இந்தியாவில் தற்போது சிகிச்சை பெறுவோரின் எண்ணிக்கை 183.26  ஆக குறைந்துள்ளது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 183.26 கோடிக்கும் அதிகமான  டோஸ்கள் செலுத்தப்பட்டுள்ளன. 2,17,89,216 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 1.23 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.04% ஆக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.75 சதவீதமாக உள்ளது. கடந்த 24 மணி நேரத்தில் மொத்தம் குணமடைந்தோர் எண்ணிக்கை 1,567. பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,24,83,829.
இந்தியாவில் கடந்த 24 மணி நேரத்தில் 1,270 புதிய நோயாளிகள் மட்டுமே பதிவு செய்யப்பட்டுள்ளனர்.
கடந்த 24 மணி நேரத்தில் 4,32,389 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 78.73 கோடி . வாராந்திரத் தொற்று 0.26 சதவீதமாக உள்ளது. தினசரித் தொற்று விகிதம் 0.29 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1810331
மத்திய அமைச்சரவை
மரபணு தொழில்நுட்ப  வரன்முறை மசோதா 2018க்கு அமைச்சரவை ஒப்புதல்
மரபணு ஆய்வகங்கள் அங்கீகாரம் மற்றும் வரன்முறை கட்டாயம்
மரபணு தொழில்நுட்ப  வரன்முறை மசோதா 2018க்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டம் ஒப்புதல் அளித்துள்ளது.
விவரங்கள்:
மரபணு அடிப்படையிலான தொழில்நுட்பம்  மசோதா 2018ன் முதன்மையான நோக்கம், மரபணு அடிப்படையிலான தடயவியல் தொழில்நுட்பங்களை நாட்டின் நீதி விநியோக முறையை ஆதரிப்பது மற்றும் வலுப்படுத்துவதாகும்.
குற்றச் செயல்களுக்கு தீர்வு காணவும், காணாமல் போன நபர்களை அடையாளம் காணவும் மரபணு அடிப்படையிலான தொழில்நுட்பங்களைப் பயன்படுத்துவது உலகம் முழுவதும் பெரும் அங்கீகாரத்தை பெற்றுள்ளது.
மரபணு ஆய்வகங்களுக்கு அங்கீகாரம் மற்றும் வரன்முறையை அளிக்க வகை செய்யும் இந்த மசோதா நாட்டில் இந்த தொழில்நுட்பம் பயன்பாடு விரிவுபடுத்தப்படுவதை உறுதி செய்வதையும் மரபணு சோதனை முடிவுகள் நம்பகமாக இருப்பதுடன் அந்த தகவல்கள் தவறாக பயன்படுத்தப்படாமல் குடிமக்களின் தனிப்பட்ட உரிமை பாதுகாக்கப்படுவதையும் உறுதி செய்கிறது.
விரைவான நீதி விநியோகம்.
உயர்வான தண்டனை விகிதம்
இந்த மசோதாவில் உள்ள அம்சங்கள், காணாமல் போனவர்கள் தகவல்கள் இடையே பொருத்த குறுக்கு சோதனை செய்ய ஒருபுறம் உதவுவதுடன், நாட்டின் பல்வேறு பகுதிகளில் காணப்படும் அடையாளம் காணப்படாத உடல்களை அடையாளம் காண மறுபுறம் உதவுவதுடன் பேரிடர்களில் பாதிக்கப்படுவோரின் அடையாளத்தை காணவும் உதவும்.
பின்னணி:
மனித உடலை பாதிப்பவையாக வகைப்படுத்தப்பட்ட குற்றங்கள் தொடர்புடைய வழக்குகளுக்கு தீர்வு காண்பதில் , சொத்துகளுக்கு எதிரான குற்றங்களில்  மரபணு சோதனை நிரூபிக்கப்பட்டுள்ளது. 2016ம் ஆண்டுக்கான தேசிய குற்றச்செயல் ஆவண காப்பகத்தின் புள்ளியியல் தகவல்கள் அடிப்படையில் இந்த குற்ற நிகழ்வுகளின் சராசரி ஆண்டுக்கு 3 லட்சமாக உள்ளது. இவற்றில் தற்போது மிக குறைவான வழக்குகளில் மட்டும் மரபணு சோதனை தற்போது மேற்கொள்ளப்படுகிறது. இந்த தொழில்நுட்பம் விரிவுபடுத்தப்படும்போது, விரைவான நீதி விநியோகம் கிடைப்பதுடன் தற்போது வெறும் 30 சதவீதமாக உள்ள தண்டனை விகிதமும் அதிகரிக்கும் என்றும் எதிர்பார்க்கப்படுகிறது.
இளைஞர் நலன் மற்றும் விளையாட்டு அமைச்சகம்
மத்திய விளையாட்டுத் துறை அமைச்சர் திரு. கிரண் ரிஜிஜூ ,ஆகஸ்ட் 14-ம் தேதி தனித்துவ கட்டுடல் இந்தியா விடுதலை ஓட்டத்தை தொடங்கி வைக்கிறார்
மத்திய விளையாட்டு அமைச்சகம் , கட்டுடல் இந்தியா விடுதலை ஓட்டம் என்ற பெயரில் ஆகஸ்ட் 15 முதல் அக்டோபர் 2 வரை நாடு முழுவதும் தனித்துவமான ஓட்டத்துக்கு ஏற்பாடு செய்துள்ளது. தற்போதைய தொற்றுப் பரவல் மற்றும் சமூக இடைவெளி விதிமுறைகளைப் பின்பற்றி, இந்தப் போட்டியில் கலந்து கொள்பவர்கள் தங்கள் சொந்த வேகத்துடன் , எங்கிருந்தும், எந்த நேரத்திலும், அவர்களது வசதிக்கு ஏற்ப ஓடலாம் என அரசு முடிவு செய்துள்ளது. மேலும், அவர்கள் இந்தக் காலகட்டத்தில், தங்கள் ஓட்டத்தை பல நாட்களுக்கு நிறுத்தி வைத்து , பின்னர் தொடரவும் செய்யலாம். அவர்கள் ஓடிய தூரம், ஜிபிஎஸ் முறையின் மூலமோ அல்லது நேரடியாகவோ கண்காணிக்கப்படும்.
பிரம்மாண்டமான இந்த ஓட்டத்தை மத்திய இளைஞர் நலன் மற்றும் விளையாட்டுத் துறை அமைச்சர் திரு. கிரண் ரிஜிஜூ ஆகஸ்ட் 14-ம்தேதி துவக்கி வைக்கிறார். கோவிட்-19 விதிமுறைகளைப் பின்பற்றியவாறு, உடல் ஆரோக்கியத்தையும், கட்டுடல் தகுதியையும் மக்களிடையே ஏற்படுத்தி ஊக்குவிப்பதே இந்த நிகழ்ச்சியின் நோக்கமாகும். இந்த ஓட்டம் பற்றி தெரிவித்த திரு. ரிஜிஜூ, ‘’இந்த கட்டுடல் இந்தியா விடுதலை ஓட்டம், நமது பிரதமரின் கட்டுடல் இந்தியா இயக்கத்திற்கு வலு சேர்ப்பதாக அமையும். மக்களை இதில் ஈடுபடுத்தி, வாழ்க்கையில் உடல் தகுதி ஒரு முக்கிய அங்கம் என்பதைத் தெரிவிப்பதே இதன் நோக்கம். உடலைத் தகுதியுடன் வைத்திருப்பது, இந்த சமயத்தில் நோய் எதிர்ப்பு சக்தியை அதிகரிக்க மிகவும் முக்கியமாகும். நோய் எதிர்ப்பு சக்தி, கோவிட்-19 தொற்றை எதிர்த்துப் போராட தற்போது மிகவும் அவசியமாகும்’’, என்று கூறினார்.
வணிகம் மற்றும் தொழில்துறை அமைச்சகம்
வர்த்தகத்துறை புதுப்பிப்பது குறித்து மத்திய அமைச்சர் திரு பியூஷ் கோயல் ஆய்வு
எதிர்காலத்துக்கு தயார்ப்படுத்தும் வகையில், வர்த்தகத்துறையை புதுப்பித்தல் மற்றும் வலுப்படுத்துவதில் கவனம் செலுத்தும் கூட்டத்துக்கு மத்திய வர்த்தக மற்றும் தொழில்துறை அமைச்சர் திரு பியூஷ் கோயல் தலைமை தாங்கினார். வர்த்தகத்துறையை வலுப்படுத்துவது , 2027ம் ஆண்டுக்குள் இந்தியாவின் ஏற்றுமதி இலக்குகளை 2 டிரில்லியன் அமெரிக்க டாலர்களாக உயரத்துவதற்கு தேவையான சூழல்களை அமைக்க உதவும் என எதிர்பார்க்கப்படுகிறது.
இந்த கூட்டத்தில் மத்திய அமைச்சர் திரு பியூஷ் கோயல் பேசியதாவது:
முதலீடு மற்றும் வர்த்தகத்தை அதிகரிக்க வெளிநாட்டு வர்த்தக இயக்குனரகம் மற்றும் இதர அமைப்புகளை வலுப்படுத்த வேண்டும். ஏற்றுமதிகள், சாதனை இலக்குகளை குறித்த நேரத்தில் அடைகிறதா என்பதை தொடர்ந்து கண்காணிக்க வேண்டும். வேகமான சேவை வளர்ச்சி, பருவநிலை மாற்ற பாதிப்பு ஆகியவை காரணமாக உலகளாவிய வர்த்தகத்தில் ஏற்படும் மாற்றங்களால், பல வாய்ப்புகள் உருவாகி வருகின்றன. அதனால் அதற்கேற்ப ஏற்றுமதிகளை உடனடியாக மேம்படுத்தி, உலக வர்த்தகத்தில் இந்தியாவின் அடையாளத்தைப் பிரபலப்படுத்த வேண்டும். அடுத்த 10 ஆண்டுகளுக்குான தேவைகளுக்கு ஏற்றபடி கட்டமைப்புகளை உருவாக்குவதுதான் வரத்தகத்துறை புதுப்பிப்பின் நோக்கம். நவீன கால திறன்களுக்கு ஏற்ப வர்த்தகத்துறையின் செயல்பாட்டை மாற்றியமைக்க வேண்டும். இதற்கு, வழக்கமான நடைமுறைகளில் இருந்து புதிய நடைமுறைக்கு மாற வேண்டும்.
அரசு மற்றும் தனியார் துறைகளில் உள்ள திறமையாளர்கள் மற்றும் நிபுணர்கள் இணைய வேண்டும். அனைத்து அமைப்புகளையும் ஒருங்கிணைப்பதன் மூலம் சந்தை வாய்ப்புகளைப் பெறவும், ஏற்றுமதித் தேவைகளை நிறைவேற்றவும், சுறுசுறுப்பான அமைப்பை வர்த்தகம் மற்றும் தொழில் துறை பெற வேண்டும். வரத்தகத்துறையை எதிர்காலத்துக்கு தயார்படுத்துவதற்காக ஒரு திட்டம் உருவாக்கப்பட்டது. இதில் பல முக்கிய பரிந்துரைகள் செய்யப்பட்டுள்ளன. ஒட்டுமொத்த வளர்ச்சி யுக்திகளை வகுக்கவும், ஏற்றுமதி இலக்குகளை உருவாக்கவும், பிரத்தியேக வர்த்தக வளர்ச்சி அமைப்பு ஏற்படுத்தப்படும்.
இவ்வாறு மத்திய அமைச்சர் திரு பியூஷ் கோயல் பேசினார்.
மேலும் விவரங்களுக்கு கீழ்கண்ட ஆங்கிலச் செய்திக் குறிப்பை காணவும்:https://pib.gov.in/PressReleasePage.aspx?PRID=1799877
(Visitor Counter : 213
பிரதமர் அலுவலகம்
அஸ்ஸாம் மக்களுக்கு பிரதமரின் போஹக் பிஹு வாழ்த்துகள்
அஸ்ஸாம் மக்களுக்கு போஹக் பிஹு வாழ்த்துகளை பிரதமர் திரு நரேந்திர மோடி தெரிவித்துள்ளார்.
"போஹக் பிஹு புனித பண்டிகை அன்று அஸ்ஸாம் மக்களுக்கு வாழ்த்துகளை தெரிவித்துக் கொள்கிறேன். அனைவரின் ஆரோக்கியம் மற்றும் மகிழ்ச்சிக்காக பிரார்த்திக்கிறேன். வளத்தின் புதிய உயரங்களை
அஸ்ஸாம் அடையட்டும்," என்று தமது டிவிட்டர் பக்கத்தில் திரு மோடி பதிவிட்டுள்ளார்.
------
(
உள்நாட்டு விமானப் போக்குவரத்து அமைச்சகம்
பிராந்திய இணைப்பு திட்டம்-உடானின் கீழ் `ஹிசார் விமான நிலையம் திறக்கப்பட்டது
ஹரியானாவில் புதிதாக கட்டப்பட்ட ஹிசார் விமான நிலையத்திற்கு இந்திய அரசின் பிராந்திய இணைப்பு திட்டம்-உடானின் கீழ் முதல் விமான சேவை இன்று தொடங்கப்பட்டது. ஹரியானா முதல்வர் திரு மனோகர் லால் கட்டார் முதல் விமானத்தை தொடங்கிவைத்தார்.
மத்திய விமான போக்குவரத்து அமைச்சகம் மற்றும் இந்திய விமான நிலையங்களின் ஆணையம் ஆகியவற்றின் மூத்த அதிகாரிகள் இந்நிகழ்ச்சியில் கலந்து கொண்டனர். உடான் திட்டத்தின் கீழ் செயல்பாட்டுக்கு வந்துள்ள 54-வது விமான நிலையம் இதுவாகும். 307 உடான் வழித்தடங்கள் மற்றும் ஐந்து ஹெலிபோர்ட் மற்றும் இரண்டு நீர் விமான நிலையங்கள் உள்ளிட்ட 54 விமான நிலையங்கள் இதுவரை செயல்படுத்தப்பட்டுள்ளன.
ஹரியானா அரசுக்கு சொந்தமான ஹிசார் விமான நிலையம், 18 இருக்கை ரக விமானங்களுக்கு ஏற்றவகையில் பொது உரிம விமான நிலையமாக அமைந்துள்ளது
மேலும் விவரங்களுக்குhttps://pib.gov.in/PressReleasePage.aspx?PRID=1688549
-----
(Visitor Counter : 180
சுகாதாரம் மற்றும் குடும்ப நலத்துறை அமைச்சகம்
குஜராத்தின் கெவாடியாவில் உள்ள ஒற்றுமை சிலை முன்பாக, 21 ஜுன் 2022 அன்று நடைபெறும் சர்வதேச யோகா தினக் கொண்டாட்டங்களுக்கு மத்திய சுகாதாரத்துறை அமைச்சர் டாக்டர் மன்சுக் மாண்டவியா தலைமை வகிப்பார்
8-வது சர்வதேச யோகா தினத்தையொட்டி, கர்நாடக மாநிலம் மைசூருவில் உள்ள மைசூரு அரண்மனை வளாகத்தில் நடைபெறும் யோகா தின நிகழ்ச்சிக்கு பிரதமர் திரு.நரேந்திர மோடி தலைமையேற்க உள்ளார். இந்நிகழ்ச்சியில் பிரதமர் ஆற்றும் உரை, டிடி நேஷனல் மற்றும் டிடி-யின் பிற அலைவரிசைகளில் காலை மணி 6.40 முதல் 7 மணி வரை நேரலையாக ஒளிபரப்பப்பட உள்ளது. இதற்கு முன் நடைபெற்ற சர்வதேச யோகா தின கொண்டாட்டங்களின் சிறப்பம்சங்கள் மற்றும் சாதனைகள் குறித்த டிஜிட்டல் யோகா கண்காட்சிக்கும் ஏற்பாடு செய்யப்பட்டுள்ளது. யோகாவின் வலிமை, சிறந்த பயிற்சிமுறை, ஆராய்ச்சி முடிவுகள், சாதாரண யோகா நடைமுறை உள்ளிட்ட அம்சங்களும், இந்தக் கண்காட்சியில் இடம்பெறும்.
நாட்டின் 75-வது சுதந்திர தினம், சுதந்திர அமிர்தப் பெருவிழாவாக கொண்டாடப்படுவதைப் போன்று, சர்வதேச யோகா தினத்திற்கும், 75 புராதன/ வரலாற்றுச் சிறப்புமிக்க இடங்கள் தேர்வு செய்யப்பட்டுள்ளன. அவற்றுள், குஜராத்தின் கெவாடியாவில் உள்ள ஒற்றுமை சிலையும் ஒரு இடமாகும். 21 ஜுன் 2022 அன்று இங்கு நடைபெறவுள்ள சர்வதேச யோகா தின நிகழ்ச்சிக்கு, மத்திய சுகாதாரத்துறை அமைச்சர் டாக்டர் மன்சுக் மண்டாவியா தலைமையேற்க உள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் :
https://pib.gov.in/PressReleasePage.aspx?PRID=1835041
பிரதமர் அலுவலகம்
பிரம்ம குமாரிகளின் நீர்-மக்கள் திட்டத்தைக் காணொலி வாயிலாக தொடங்கி வைத்து பிரதமர் ஆற்றிய உரையின் தமிழாக்கம்
பிரம்ம குமாரிகள் அமைப்பின் பிரமுக் ராஜ்யோகினி தாதி ரட்டன் மோகினி அவர்களே, எனது அமைச்சரவை நண்பர் திரு கஜேந்திர சிங் ஷெகாவத் அவர்களே, பிரம்மா குருமாரிகள் அமைப்பின் உறுப்பினர்களே, இதர பிரமுகர்களே, தாய்மார்களே அன்பர்களே!
உலகம் முழுவதும் எதிர்காலத்தில் தண்ணீர் பற்றாக்குறை ஏற்படக்கூடும் என்ற அச்சம் எழுந்துள்ள வேளையில் நீர்-மக்கள் திட்டம் தொடங்கப்பட்டுள்ளது. அருகி வரும் நீர் வளங்களின் முக்கியத்துவத்தை 21-வது நூற்றாண்டில் உலக நாடுகள் உணர்ந்து வருகின்றன. அதிக மக்கள் தொகையின் காரணமாக தண்ணீர் பாதுகாப்பு இந்தியாவிற்கும் முக்கிய பொறுப்பாக அமைகிறது. அதனால்தான் இந்த விடுதலையின் அமிர்த பெருவிழா காலத்தில் இந்தியா நீரை எதிர்காலமாகக் கருதுகிறது. எனவே நாம் அனைவரும் இணைந்து தண்ணீர் பாதுகாப்பிற்கான முயற்சிகளை இன்றே தொடங்க வேண்டும். தண்ணீர் பாதுகாப்பை மக்கள் இயக்கமாக மேற்கொள்வது திருப்தி அளிக்கிறது. பொதுமக்களின் பங்களிப்புடனான இந்த முயற்சிக்கு பிரம்ம குமாரிகளின் நீர்-மக்கள் திட்டம் புதிய ஆற்றலை அளிக்கும்.
நண்பர்களே,
நீர் மாசடைவதை தடுக்க வேண்டும். நமாமி கங்கை திட்டத்தினால் கங்கை நதி மட்டுமல்லாது அதன் கிளை நதிகளும் தூய்மைப்படுத்தப்படுகின்றன. கங்கையின் கரையோரங்களில் இயற்கை விவசாயம் போன்ற பிரச்சாரங்களும் தொடங்கியுள்ளன. இத்திட்டம் பல்வேறு மாநிலங்களுக்கு முன்மாதிரியாக அமைந்துள்ளது.
நீர் மாசைப் போன்று நிலத்தடி நீர் குறைவதும் மிகப் பெரிய சவாலாக உள்ளது. இதனைக் கருத்தில் கொண்டு மழை நீர் சேமிப்புத் தொடங்கப்பட்டு வேகமாக வளர்ச்சி பெற்று வருகிறது. அடல் புஜல் திட்டத்தின் வாயிலாக ஆயிரக்கணக்கான கிராம பஞ்சாயத்துகளிலும் தண்ணீர் பாதுகாப்பு ஊக்குவிக்கப்படுகிறது. நாட்டின் ஒவ்வொரு மாவட்டத்திலும் 75 அமிர்த நீர்நிலைகளை அமைக்கும் திட்டம் முக்கிய முயற்சியாகும்.
நீர் குழுக்கள் வாயிலாக ஜல்ஜீவன் இயக்கம் போன்ற முக்கிய திட்டங்களை கிராமப்புற பெண்கள் முன்னெடுத்துச் செல்கின்றனர். தண்ணீர் பாதுகாப்புடன் சுற்றுச்சூழல் சம்மந்தமான விஷயங்களுக்கும் சம அளவு முக்கியத்துவம் அளிக்கப்பட வேண்டும். வேளாண்மையில் சம அளவில் தண்ணீரைப் பயன்படுத்தப்படுவதற்காக சொட்டு நீர்ப் பாசனம் போன்ற தொழில்முறைகள் ஊக்குவிக்கப்படுகின்றன.
நீர்-மக்கள் திட்டம் நமது கூட்டு முயற்சிகளை வெற்றி அடையச் செய்யும் என்றும், சிறந்த எதிர்காலத்திற்கு மேம்பட்ட இந்தியாவை நாம் உருவாக்குவோம் என்றும் நான் நம்புகிறேன். உங்கள் அனைவருக்கும் மீண்டும் ஒருமுறை எனது நல்வாழ்த்துகள். ஓம் சாந்தி!
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
புதிய மற்றும் புதுப்பிக்கத்தக்க எரிசக்தி அமைச்சகம்
விவசாயத் துறையில் அதிக சூரிய சக்தி உற்பத்திக்காக பிரதமரின்-குசும் திட்டத்தின் நோக்கத்தை விரிவுபடுத்தும் புதுப்பிக்கத்தக்க எரிசக்தி அமைச்சகம்
பிரதமரின் விவசாயிகள் எரிசக்தி பாதுகாப்பு மற்றும் எழுச்சி பேரியக்கத்தின்  முதலாம் ஆண்டு செயல்பாட்டில் அறிந்து கொண்டவற்றின் அடிப்படையில், இத்திட்டத்துக்கான செயல்பாட்டு வழிகாட்டுதல்களில் சில திருத்தங்களை புதிய மற்றும் புதுப்பிக்கத்தக்க எரிசக்தி அமைச்சகம் செய்துள்ளது.
விவசாயத் துறையில் அதிக அளவில் சூரிய சக்தி உற்பத்தி செய்யப்படுவதை உறுதி செய்வதற்காக பிரதமரின்-குசும் திட்டத்தின் நோக்கத்தை விரிவுபடுத்த புதிய மற்றும் புதுப்பிக்கத்தக்க எரிசக்தி அமைச்சகம் முடிவெடுத்துள்ளது.
இதன் படி, தரிசு நிலம் மற்றும் விவசாய நிலம் தவிர, விவசாயிகளின் மேய்ச்சல் நிலத்திலும், சதுப்பு நிலத்திலும் சூரிய சக்தி உற்பத்தி ஆலைகளை நிறுவலாம். சிறு விவசாயிகளும் இதில் பங்கு பெறும் விதமாக சூரிய சக்தி ஆலைகளின் அளவு குறைக்கப்பட்டுள்ளது.
நீர் பயனர் சங்கங்கள், விவசாயி உற்பத்தியாளர் அமைப்புகள், தொடக்க வேளாண்மை கடன் சங்கங்களால் நிறுவப்பட்டு, பயன்படுத்தப்படும் சூரிய சக்தி நீரேற்றிகளுக்கும், குழு சார்ந்த நீர்ப்பாசன அமைப்புக்கும் மத்திய நிதியுதவி அனுமதிக்கப்படுகிறது.
பொதுவான சூரிய சக்தி நீரேற்றி கட்டுப்பாட்டு அமைப்புடன் கூடிய சூரிய சக்தி நீரேற்றிகளுக்காக தனித்தனியாக விண்ணப்பங்கள் வரவேற்கப்படுகின்றன. இவற்றுக்கு மானியமும் வழங்கப்படும்.
பிரதமரின் விவசாயிகள் எரிசக்தி பாதுகாப்பு மற்றும் எழுச்சி பேரியக்கத்துக்கு பொருளாதார விவகாரங்களுக்கான அமைச்சரவைக் குழு, 2019 பிப்ரவரி 19 அன்று நடைபெற்ற கூட்டத்தின் போது ஒப்புதல் அளித்தது.
மேலும் விவரங்களுக்கு, இந்த ஆங்கில செய்திக் குறிப்பை பார்க்கவும்:
https://pib.gov.in/PressReleasePage.aspx?PRID=1672580
பிரதமர் அலுவலகம்
கர்நாடக சட்டபேரவை துணைத் தலைவர் திரு ஆனந்த் மாமணி மறைவுக்கு பிரதமர் இரங்கல்
கர்நாடக சட்டப்பேரவை துணைத் தலைவர் திரு ஆனந்த் மாமணியின் மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார்.
பிரதமர் வெளியிட்டுள்ள டுவிட்டர் பதிவில் கூறியிருப்பதாவது:
“கர்நாடக சட்டப்பேரவையின் துணைத் தலைவர் திரு ஆனந்த் மாமணியின் மறைவு வேதனை அளிக்கிறது. சமூக மேம்பாட்டிற்காகப் பெரிதும் பாடுபட்ட மகத்தான தலைவர். கர்நாடகம் முழுவதும் பிஜேபியை வலுப்படுத்தவும் அவர் உழைத்தார். அவரது குடும்பத்தினருக்கும் ஆதரவாளர்களுக்கும் ஆழ்ந்த அனுதாபங்கள். ஓம் சாந்தி."
பெட்ரோலியம் மற்றம் இயற்கை எரிவாயு அமைச்சகம்
11 மாநிலங்கள், யூனியன் பிரதேசங்களில் 56 இயற்கை எரிவாயு நிலையங்களை திரு. தர்மேந்திர பிரதான் நாட்டுக்கு அர்ப்பணித்தார்.
சுற்றுச்சூழலுக்கு உகந்த அழுத்தம் தரப்பட்ட இயற்கை எரிவாயுவைப்  பயன்படுத்தும் விதமாக, மத்திய பெட்ரோலியம் மற்றும் இயற்கை வாயு, உருக்குத்துறை அமைச்சர் திரு. தர்மேந்திர பிரதான், இன்று ஆன்லைன் நிகழ்ச்சி ஒன்றின் மூலமாக, 48 சிஎன்ஜி நிலையங்களை நாட்டுக்கு அர்ப்பணித்தார். நாட்டில் 8 இதர சிஎன்ஜி நிலையங்களையும் அவர் தொடங்கி வைத்தார். இந்த 56 நிலையங்களும் , குஜராத், ஹரியானா, ஜார்க்கண்ட், கர்நாடகா, மத்தியப்பிரதேசம், மகாராஷ்டிரா, புதுதில்லி, பஞ்சாப், ராஜஸ்தான், தெலங்கானா, உத்தரப்பிரதேசம் ஆகிய 11 மாநிலங்கள் மற்றும் யூனியன் பிரதேசங்களில் உள்ளன. இவை பொதுத்துறை நிறுவனங்களும், தனியாருக்குச் சொந்தமான நிறுவனங்களும் அடங்கும்.
நாட்டில் எரிவாயுக் கட்டமைப்பை விரிவுபடுத்துவதில் தொடர்புடைய அனைவரது முயற்சிகளையும் பாராட்டிய திரு. பிரதான், நாட்டின் மக்கள்தொகையில் 72 சதவீதம் விரைவில் நகர எரிவாயு விநியோகக் கட்டமைப்பின் கீழ் வந்து விடுவார்கள் என்றும், இது 53 சதவீத புவிப்பரப்பு அளவுக்குப் பரந்திருக்கும் என்றும் கூறினார். எரிவாயு சார்ந்த பொருளாதாரத்தை நோக்கி நாடு சென்று கொண்டிருப்பதாக அவர் தெரிவித்தார். பிஎன்ஜி நிலையங்களின் எண்ணிக்கை 25 லட்சத்திலிருந்து 60 லட்சமாக உயர்ந்துள்ளது என்றும், 28 ஆயிரம் தொழில்துறை வாயு இணைப்புகள், 41 ஆயிரமாக உயர்ந்துள்ளது என்றும், சிஎன்ஜி வாகனங்களின் எண்ணிக்கை 22 லட்சத்திலிருந்து 34 லட்சமாக அதிகரித்துள்ளது என்றும் அவர் தெரிவித்தார். நாட்டின் வாயு உள்கட்டமைப்பு விரிவாக்கத்தில், பொதுத்துறை நிறுவனங்களுடன், தனியார்துறை நிறுவனங்களும் முழுமனதுடன் பங்கெடுத்துள்ளது மனநிறைவை அளிக்கும் விஷயம் என்று அவர் கூறினார். வருங்காலத்தில் மக்கள் எரிபொருளை வீட்டில் இருந்தபடியே பெற இயலும் என்று திரு. பிரதான் கூறினார்.
பெட்ரோலியம் மற்றும் இயற்கைவாயு அமைச்சகச் செயலர் திரு. தருண் குமார், உலகிலேயே எரிசக்தி நுகர்வில் இந்தியா 3-வது நாடாக உள்ளது என்று தெரிவித்தார். அதன் எரிசக்தி உற்பத்தியில் 15 சதவீதம் அளவுக்கு வாயுவைக் கொண்டு வர தீவிரமாகச் செயலாற்றி வருவதாக அவர் கூறினார். நாட்டில் பொருளாதார நடவடிக்கையும், நுகர்வு அளவும் அதிகரிக்கும் போது, எரிசக்தி நுகர்வும் உயரும் என்று அவர் தெரிவித்தார். சுற்றுச்சூழலுக்கு உகந்த, எரிசக்தி ஆற்றல் கொண்ட, பொருளாதார ரீதியில் திறன் வாய்ந்த வாயுவை எரிபொருளாக மேம்படுத்த அரசு ஆதரவு அளிக்கும் என்று அவர் தெரிவித்தார்.
(Visitor Counter : 232
பிரதமர் அலுவலகம்
கரும்பு விவசாயிகளுடன் பிரதமர் கலந்துரையாடல்
பிரதமர் திரு. நரேந்திர மோடி கரும்பு விவசாயிகள் 150 பேர் கொண்ட குழுவினரை லோக் கல்யாண் மார்கில் உள்ள அலுவலகத்தில் வரும் ஜூன் 29ம் தேதி சந்தித்து அவர்களுடன் கலந்துரையாடுகிறார். இந்தக் குழுவில் உத்தரப் பிரதேசம், உத்தராகண்ட், பஞ்சாப், மகாராஷ்டிரா, கர்நாடகம் ஆகிய மாநிலங்களைச் சேர்ந்த கரும்பு விவசாயிகள் இடம்பெறுகிறார்கள்.
இந்த சந்திப்பின்போது, கரும்பு விவசாயம் தொடர்பாக மத்திய அரசு மேற்கொண்டுவரும் முயற்சிகள், இடையீடுகள் குறித்து விவாதிக்கப்படும் என எதிர்பார்க்கப்படுகிறது.
சிறப்பு சேவைகள் மற்றும் கட்டுரைகள்
சௌராஷ்டிர தமிழ் சங்கமம் - அகமதாபாத்தைச் சேர்ந்த கலைஞர் திரு. சலீம் ஷேக் 3200 ஆணிகளைக் கொண்டு வடிவமைத்த பிரதமர் திரு நரேந்திர மோடியின் உருவப்படம் பெரும் கவனத்தைப் பெற்றுள்ளது
தமிழ்நாடு மற்றும் குஜராத்தில் இருந்து 65 கலைஞர்கள்-கைவினைஞர்கள் தங்கள் படைப்புகளை காட்சிப்படுத்தியுள்ளனர்
சௌராஷ்டிர தமிழ் சங்கமம் இரண்டு பிரதேசங்களின் சங்கமம் மட்டுமல்லாமல், இரு பிராந்தியங்களின் கலை மற்றும் கலாச்சாரத்தின் தனித்துவமான சங்கமமாகும். சோம்நாத் சாகர் தரிசனத்தின் பாத்திகா வளாகத்தில் தமிழ்நாடு மற்றும் குஜராத்தைச் சேர்ந்த 65 கலைஞர்கள்- கைவினைஞர்களின் கலைப் படைப்புகளின் கண்காட்சி மற்றும் விற்பனை அனைவரது கவனத்தையும் பெற்றுள்ளது.
பிரதமர் திரு. நரேந்திர மோடி அவர்களின் படத்தை தெளிவான கலைப்படைப்பாக 3200 ஆணிகளைக் கொண்டு அகமதாபாத்தைச் சேர்ந்த கலைஞர் திரு. சலீம் ஷேக் உருவாக்கியுள்ளார். பென்சில் மற்றும் தீப்பெட்டி கலைப்படைப்புக்கு பெயர் பெற்றவர், திரு. சலீம் ஷேக்.
"நான் எங்கிருந்தும் எந்த விதமான கலைப் பயிற்சியையும் பெறவில்லை. புதுமையான கலைப் படைப்புகளை உருவாக்குகிறேன். பிரதமர் திரு நரேந்திர மோடி அவர்கள் வடிவத்தை கலைப் படைப்பாகத் தயாரிக்க சுமார் 22 நாட்கள் ஆனது. இந்தக் கலைப் படைப்பின் மூலம் எனது கலையை அவருக்கு அர்ப்பணிக்கிறேன்" என்றார் திரு. சலீம் ஷேக்.
இரும்பு மனிதர் திரு சர்தார் வல்லபாய் படேலின் உருவத்தை பென்சில் வேலைப்பாடுகளால் சலீம் ஷேக் உருவாக்கியுள்ளார். அதையும் இந்த கண்காட்சியில் காணலாம். பார்வையாளர்கள் இந்த கலைப்படைப்புடன் செல்ஃபி எடுத்து மகிழ்கின்றனர். சலீம் ஷேக் அவர்களின் கையொப்பத்தோடு இதுவரை நிகழ்ச்சியில் கலந்து கொண்ட அனைத்து அமைச்சர்கள் மற்றும் பிரமுகர்களும் இந்த கலைப்படைப்பில் கையெழுத்திட்டுள்ளனர்
நிதி அமைச்சகம்
செப்டம்பர் 2021க்கான ஜிஎஸ்டி வருவாய் வசூல்
2021 செப்டம்பர் மாதத்தில் ஒட்டுமொத்த ஜிஎஸ்டி வருவாயாக ரூ.117010 கோடி வசூலாகி உள்ளது
தமிழ்நாட்டின் ஜிஎஸ்டி வருவாய் 21% அதிகரிப்பு
2021 செப்டம்பர் மாதத்தில் மொத்த ஜிஎஸ்டி வருவாயாக ரூ.1,17,010 கோடி வசூலாகி உள்ளது, இதில் மத்திய ஜிஎஸ்டியாக ரூ.20,578 கோடியும் மாநில ஜிஎஸ்டியாக ரூ.26,767 கோடியும் ஐஜிஎஸ்டி ஆக ரூ.60,911 கோடியும்  மற்றும் செஸ் வரியாக ரூ.8,754 கோடியும்  வசூலாகியுள்ளது.
ஐஜிஎஸ்டி யிலிருந்து வழக்கமான பட்டுவாடாவாக மத்திய ஜிஎஸ்டிக்கு ரூ.28,812 கோடியும் மாநில ஜிஎஸ்டிக்கு ரூ.24,140 கோடியும் அரசு வழங்கியுள்ளது. வழக்கமான பட்டுவாடாக்களுக்குப் பிறகு மத்திய அரசு மற்றும் மாநில அரசுகளின் மொத்த வருவாய், செப்டம்பர் 2021ல் மத்திய ஜிஎஸ்டியாக ரூ.49,390 கோடியும் மாநில ஜிஎஸ்டியாக ரூ.50,907 கோடியும் கிடைத்துள்ளது.
2021 செப்டம்பர் மாத வருவாய் கடந்த ஆண்டு இதே காலத்தில் கிடைத்த ஜிஎஸ்டி வருவாயைவிட 23% அதிகம் ஆகும். கடந்தாண்டு இதே மாதத்தில் கிடைத்ததைவிட, இந்த மாதத்தில் பொருட்கள் மூலம் கிடைக்கும் வருவாய் 30% அதிகம் மற்றும் உள்நாட்டு பரிவர்தனை மூலம் கிடைக்கும் வருவாய்  20% அதிகமாகும். செப்டம்பர் 2019ல் ரூ.91,916 கோடி வருவாய் கிடைத்த நிலையில் 2020 செப்டம்பரிலேயே அதைவிட 4% அதிக வருவாய் கிடைத்தது.
நடப்பாண்டின் இரண்டாவது காலாண்டில், மாதாந்திர மொத்த ஜிஎஸ்டி வசூல் சராசரி ரூ.1.15 லட்சம் கோடி, இது ஆண்டின் முதல் காலாண்டில் கிடைத்த மாதாந்திர வசூலான ரூ.1.10 லட்சம் கோடியை விட 5% அதிகமாகும். இது நாட்டின் பொருளாதாரம் வேகமாக எழுச்சிபெற்றுவருவதை தெளிவாக உணர்த்துகிறது. பொருளாதார வளர்ச்சியுடன், வரி ஏய்ப்பு தடுப்பு நடவடிக்கைகள், குறிப்பாக போலி ரசீது தயாரிப்பவர்களுக்கு எதிரான நடவடிக்கை ஜிஎஸ்டி வசூல் அதிகரிப்புக்கு காரணமாகியுள்ளது. வருவாய்க்கான இந்த சாதகமான போக்கு தொடர்வதுடன் ஆண்டின் இரண்டாவது அரையாண்டில் கூடுதல் வருவாய் கிடைக்கச் செய்யும்.
மாநிலங்களின் ஜிஎஸ்டி வருவாய் பற்றாக்குறையை ஈடுகட்டுவதற்கான இழப்பீடாக ரூ.22 ஆயிரம் கோடியையும் மத்திய அரசு விடுவித்துள்ளது.
தமிழ்நாட்டின் ஜிஎஸ்டி வருவாய் செப்டம்பர் 2020ல் 6,454 கோடி ரூபாயாக இருந்த நிலையில் 2021 செப்டம்பரில் 21% அதிகரித்து 7,842 கோடி ரூபாய் வசூலாகியுள்ளதாக மத்திய நிதி அமைச்சகம் தெரிவித்துள்ளது.
பொருளாதார விவகாரங்களுக்கான மத்திய அமைச்சரவைக் குழு
ஊரக மின்மயக் கழகத்தின் 52.63 சதவீத சமபங்குகளை மின்சார நிதிக்கழகத்திற்கு விற்க அமைச்சரவை கொள்கை அளவில் ஒப்புதல் அளித்துள்ளது.
ஊரக மின்மயக் கழகத்தில் தற்போது மத்திய அரசுக்கு சொந்தமாக உள்ள 52.63 சதவீத சமபங்குகளை நிர்வாகக் கட்டுப்பாட்டுடன் மின்சார நிதிக்கழகத்திற்கு மாற்ற பிரதமர் திரு.நரேந்திர மோடி தலைமையில், நடைபெற்ற பொருளாதார விவகாரங்களுக்கான அமைச்சரவைக் குழு கொள்கை அளவில் ஒப்புதல் வழங்கியது.
மின்சாரத்துறைக்கு நிதித்திறனை மேம்படுத்துவதன் மூலம், மின்துறையின் தொடர் நடவடிக்கைகள், சிறந்த கூட்டு செயல்பாடுகளைப் பெறுதல் பொருளாதார அளவை உயர்த்துதல், எரிசக்தி எளிதில் கிடைப்பதற்கான திறனை விரிவுபடுத்துதல் என்ற நோக்கங்களுடன் இந்த சமபங்குகள் மாற்றப்படுகின்றன. மேலும், இந்த இரண்டு நிறுவனங்களுக்கும், எளிதாக நிதி திரட்ட பேரம் பேசும் சக்தியும் இதன் மூலம் அதிகரிக்கும்.
ஊரக மின்மயக்கழகமும், மின்சார நிதிக்கழகமும், மத்திய நிதி அமைச்சகத்தின் கீழ் உள்ள பொதுத்துறை நிறுவனங்களாகும்.
-----------
எஸ் எம் பி - கீதா
(Visitor Counter : 142